**Zvýšený prídavok na dieťa**

Informácia pre klienta o možnosti uplatnenia nároku

Od 1.9.2019 má dieťa, ktoré nastúpilo prvýkrát do prvého ročníka základnej školy nárok na zvýšený prídavok.

Novelou zákona č. 226/2019 Z. z., ktorým sa dopĺňa zákon č. 600/2003 Z. z. o prídavku na dieťa a o zmene a doplnení zákona č. 461/2003 Z. z. o sociálnom poistení v znení neskorších predpisov sa rozšíril účel prídavku
**o čiastočnú úhradu školských potrieb na účel podpory plnenia školských povinností nezaopatreného dieťaťa.**

V praxi to znamená, že rodičovi, ktorého dieťa v príslušnom školskom roku nastúpi prvýkrát do

1. ročníka základnej školy v SR vyplatí úrad práce, sociálnych vecí a rodiny popri „bežne“ mesačne vyplácanom prídavku na dieťa aj „jednorazový“ zvýšený prídavok. Prídavok na dieťa sa zvyšuje v roku 2021 o sumu 104,76 Eur za mesiac september, ktorý bude rodičom vyplatený v mesiaci október.

Nie je potrebné, aby rodič žiadal o tento príspevok na úrade, práce, sociálnych vecí a rodiny - bude mu vyplatený automaticky (*údaje o nezaopatrených deťoch, ktoré nastúpili do 1.ročníka ZŠ, úrady získavajú z rezortného informačného systému Ministerstva školstva, vedy, výskumu a športu SR*).

V prípade, ak oprávnená osoba nepoberá prídavok na dieťa v SR (*prídavok poberá v inom členskom štáte EÚ*), nárok si uplatňuje podaním žiadosti o zvýšený prídavok na dieťa, tlačivo žiadosti je zverejnené na: https://www.upsvr.gov.sk/buxus/docs/SSVaR/tlaciva/SSD/Ziadost\_o\_zvyseny\_pridavok.pdf

Môžu nastať nasledovné situácie:

* Prídavok na dieťa **sa vypláca v SR** - **dieťa plní povinnú školskú dochádzku v SR**

Dieťa prvýkrát nastúpilo do 1. ročníka základnej školy, informácie o dochádzke dieťaťa do školy úrad obdrží cez informačný systém – úrad automaticky vyplatí zvýšený prídavok bez nutnosti podania žiadosti o zvýšený prídavok.

* Prídavok na dieťa **sa vypláca v SR - dieťa plní povinnú školskú dochádzku v zahraničí**

Informácie o dochádzke dieťaťa do školy úrad neobdrží cez informačný systém, preto je povinnosťou rodiča **zdokladovať** *(potvrdením o návšteve školy s úradným prekladom)* **nástup** svojho dieťaťa prvýkrát do **1. ročníka ZŠ** v zahraničí.

* Prídavok na dieťa **sa nevypláca v SR** – **rodič si nepožiadal o prídavok** z dôvodu, že napr. pozabudol alebo z vlastného rozhodnutia oň nežiadal.

Dieťa prvýkrát nastúpilo do 1. ročníka základnej školy, informácie o dochádzke dieťaťa do školy úrad obdrží cez informačný systém – úrad automaticky vyplatí zvýšený prídavok, avšak je potrebné si uplatniť nárok na prídavok na dieťa podaním žiadosti (*prostredníctvom* *žiadosti o prídavok na dieťa, nie žiadosti o zvýšený prídavok*) zverejnenej na <https://www.upsvr.gov.sk/buxus/docs//SSVaR/tlaciva/Ziadost_o_PnD.pdf>. *Pozn.:*

*V takomto prípade nie je potrebné osobitne žiadať o zvýšený prídavok, tento sa automaticky vyplatí na základe podanej žiadosti o prídavok na dieťa.*

* Prídavok na dieťa **sa nevypláca v SR** - **prídavok vypláca iný členský štát EÚ**

Ak dieťa v príslušnom školskom roku nastúpilo prvýkrát do 1. ročníka základnej školy v SR, informácie o dochádzke dieťaťa do školy úrad obdrží cez informačný systém, postačuje uplatniť si nárok podaním žiadosti na jednorazovo poskytovaný zvýšený prídavok zverejnenej na <https://www.upsvr.gov.sk/buxus/docs/SSVaR/tlaciva/Ziadost_o_zvyseny_PnD_iba_EU.pdf>.

Ak je uvedené, že je potrebné podať žiadosť o prídavok na dieťa, príp. žiadosť o zvýšený prídavok, túto je

možné úradu doručiť prostredníctvom niektorého z uvedených spôsobov:

* osobne na úrad práce, sociálnych vecí a rodiny
* poštovou prepravou na úrad práce, sociálnych vecí a rodiny
* elektronicky - cez www.slovensko.sk – vyžaduje sa kvalifikovaný elektronický podpis.